b'\n_START_ARTICLE_\nSalzburg\n_START_SECTION_\nAjalugu\n_START_PARAGRAPH_\nUmbes 15 eKr liitsid roomlased keltide asulad Juvavumi linnaks, millele anti 45 pKr munitsiipiumi \xc3\xb5igused. Juvavum kujunes t\xc3\xa4htsaks keskuseks Noricumi provintsiks. Kuid p\xc3\xa4rast Rooma riigi allak\xc3\xa4iku j\xc3\xa4i Juvavum nii kiiresti t\xc3\xbchjaks, et 7. sajandi l\xc3\xb5pus kirjeldati seda peaaegu varemetes olevana._NEWLINE_700. aasta paiku sai Salzburgist piiskopilinn. Esimene piiskop oli p\xc3\xbcha Rupert, kes valis oma residentsiks Juvavumi ja andis sellele t\xc3\xa4nap\xc3\xa4evase nime. Linna majanduslik \xc3\xb5itseng tugines soolakaevandamisele, sellest sai ka linn oma nime. Rupert laskis ehitada kiriku, m\xc3\xa4\xc3\xa4ras ametisse preestrid ja laskis \xc3\xbcmberkaudse rahva ristida. Linna l\xc3\xa4bis Salzachi j\xc3\xb5gi, mida m\xc3\xb6\xc3\xb6da s\xc3\xb5itsid laevad kaevandatud soolaga, ja Salzburgis v\xc3\xb5eti neilt laevadelt tollimaksu, nagu Euroopas tollal sageli j\xc3\xb5e\xc3\xa4\xc3\xa4rsetes linnades tavaks oli._NEWLINE_1077 rajati linna Hohensalzburgi loss, mida j\xc3\xa4rgmistel sajanditel laiendati._NEWLINE_Esialgu kuulus Salzburg Baieri v\xc3\xb5imu alla. 14. sajandi l\xc3\xb5pus saavutas Salzburg s\xc3\xb5ltumatuse Baierist. Sel ajal resideeris linnas Salzburgi v\xc3\xbcrstpiiskop ja tema haldusala kuulus Saksa-Rooma riiki._NEWLINE_1731. aastal aeti protestandid linnast v\xc3\xa4lja. 12 000 inimest pidi linnast lahkuma, suurem osa neist l\xc3\xa4ks Preisimaale._NEWLINE_Salzburgi piiskopkonna laskis Napoleon 1803 sekulariseerida. Selle valitsejaks m\xc3\xa4\xc3\xa4ras ta Toscana suurhertsogi Ferdinand III, kes pidi aga Salzburgist loobuma p\xc3\xa4rast seda, kui Saksa-Rooma riik 1806 laiali saadeti. Salzburg l\xc3\xa4ks tema venna, Austria keisri Franzi kontrolli alla. 1809 sai Austria Wagrami lahingus l\xc3\xbc\xc3\xbca ja Salzburg l\xc3\xa4ks Baieri v\xc3\xb5imu alla. 1815. aastal sai Salzburg ametlikult Austria osaks._NEWLINE_T\xc3\xa4nap\xc3\xa4eval on Salzburgis raudteejaam ja lennujaam. Linna \xc3\xbchistranspordi hulka kuuluvad rohkem kui 20 trollibussiliini ja 4 metrooliini. Trollid liiguvad keskmiselt 10-minutilise ja rongid pooletunnise intervalliga.'